(Návrh)
 
OPATRENIE

Národnej banky Slovenska

z ... 2026

o predkladaní hlásení veriteľom poskytujúcim spotrebiteľské úvery 


Národná banka Slovenska podľa § 34 ods. 4 zákona č. 312/2025 Z. z. o spotrebiteľských úveroch a o iných úveroch a pôžičkách pre spotrebiteľov a o zmene a doplnení niektorých zákonov (ďalej len „zákon“) ustanovuje:

§ 1
(1) Hlásenia predkladané veriteľom poskytujúcim spotrebiteľské úvery podľa § 25 ods. 1 písm. a) zákona a veriteľom poskytujúcim spotrebiteľské úvery podľa § 25 ods. 1 písm. c) zákona sú tieto:
a) Hlásenie o kmeňovom liste veriteľa Spo (KLV) 9-02, ktorého vzor vrátane metodiky na jeho vypracúvanie je uvedený v prílohe č. 1,
b) Hlásenie o finančných ukazovateľoch Spo (FUK) 4-02, ktorého vzor vrátane metodiky na jeho vypracúvanie je uvedený v prílohe č. 2,
c) Hlásenie o spotrebiteľských úveroch Spo (SPU) 5-02, ktorého vzor vrátane metodiky na jeho vypracúvanie je uvedený v prílohe č. 3,
d) Hlásenie o reklamáciách, súdnych sporoch a trestných oznámeniach Spo (RST) 7-02, ktorého vzor vrátane metodiky na jeho vypracúvanie je uvedený v prílohe č. 4,
e) Hlásenie o novoposkytnutých spotrebiteľských úveroch Spo (RPMN) 8-04, ktorého vzor vrátane metodiky na jeho vypracúvanie je uvedený v prílohe č. 5.
(2) Okrem hlásení  podľa odseku 1 je veriteľom poskytujúcim spotrebiteľské úvery podľa § 25 ods. 1 písm. a) zákona, ktorý je zároveň oprávnený spravovať úvery podľa § 32 zákona, predkladané aj hlásenie o spravovaných úveroch Spo (SPR) 10-02, ktorého vzor vrátane metodiky na jeho vypracúvanie je uvedený v prílohe č. 6.
(3) Hlásenia predkladané veriteľom poskytujúcim spotrebiteľské úvery podľa § 25 ods. 1 
písm. b) zákona sú tieto:
a) Hlásenie o objeme poskytnutých spotrebiteľských úverov Spo (OBO) 2-02, ktorého vzor vrátane metodiky na jeho vypracúvanie je uvedený v prílohe č. 7,
b) Hlásenie o novoposkytnutých spotrebiteľských úveroch Spo (RPMN) 8-04, ktorého vzor vrátane metodiky na jeho vypracúvanie je uvedený v prílohe č. 5.

§ 2
(1) Hlásenia podľa § 1 ods. 1 písm. a) až d), ods. 2 a ods. 3 písm. a) sa vypracúvajú polročne, podľa stavu k poslednému dňu príslušného polroka účtovného obdobia, ak § 3 ods. 3 neustanovuje inak. 
(2) Hlásenia podľa § 1 ods. 1 písm. e) a ods. 3 písm. b) sa vypracúvajú štvrťročne, podľa stavu k poslednému dňu príslušného kalendárneho štvrťroka.


§ 3
(1) Hlásenia podľa § 1 sa predkladajú elektronicky v informačnom systéme Štatistický zberový portál.
(2) Hlásenia podľa § 1 ods. 1 písm. a) až d), ods. 2 a ods. 3 písm. a) sa predkladajú do 25 kalendárnych dní odo dňa, ku ktorému sa vypracúvajú, ak odsek 3 neustanovuje inak.
(3) Hlásenie podľa § 1 ods. 1 písm. b), vypracúvané podľa stavu k poslednému dňu príslušného účtovného obdobia, sa predkladá takto:
a) predbežné hlásenie na základe predbežných údajov, a to do 31. januára nasledujúceho kalendárneho roka,

b) riadne hlásenie na základe údajov z riadnej účtovnej závierky, a to do 30 kalendárnych dní po zostavení riadnej  účtovnej závierky,

c) mimoriadne hlásenie na základe predĺženia lehoty na vypracovanie riadnej účtovnej závierky správcom dane,  a to do 25. apríla nasledujúceho kalendárneho roka.
(4) Ak sa použije ako účtovné obdobie hospodársky rok, ktoré je posunuté oproti účtovnému obdobiu, ktorým je kalendárny rok, o určitý časový úsek, lehoty na predkladanie hlásení podľa odseku 3 písm. a) a c) sa predlžujú o rovnaký časový úsek.
(5) Hlásenia podľa § 1 ods. 1 písm. e) a ods. 3 písm. b) sa predkladajú do 15 kalendárnych dní odo dňa, ku ktorému sa vypracúvajú.

§ 4
 Toto opatrenie sa nevzťahuje na veriteľa, ktorý je bankou, zahraničnou bankou alebo pobočkou zahraničnej banky.
§ 5
Zrušuje sa opatrenie Národnej banky Slovenska z 12. decembra 2017 č. 14/2017 o predkladaní výkazov veriteľa poskytujúceho spotrebiteľské úvery na účely vykonávania dohľadu (oznámenie č. 338/2017 Z. z.).
§ 6
Toto opatrenie nadobúda účinnosť 1. januára 2027. 

